Venäjä / Liikekannallepanon välttely

Russia / Draft evasion during mobilization

**Kysymykset**

1. Mitä seuraamuksia liikekannallepanon perusteella annetun kutsun noudattamatta jättämisestä seuraa?

2. Mitä liikekannallepanon välttelystä tuomituille henkilöille seuraa sakon tai muun sanktion suorittamisen jälkeen? Onko sakon maksaneita henkilöitä mobilisoitu?

3. Onko merkkejä siitä, että liikekannallepanon välttelyä koskevat rangaistukset olisivat muuttumassa, tai että rangaistuksia koskevaa lainsäädäntöä oltaisiin tiukentamassa?

4. Onko liikekannallepanoa vältteleviä henkilöitä vastaan avattu rikosasioita? Kuinka paljon rikosasioita on avattu ja minkä pykälien nojalla?

5. Onko liikekannallepanoa vältteleville henkilöille määrätty rikosoikeudellisia seuraamuksia?

6. Onko liikekannallepanon välttelyyn tai välttelystä määrättyihin rangaistuksiin liittyen raportoitu oikeudenloukkauksia?

7. Miten ulkomailta Venäjälle palaavia asepalvelusikäisiä reserviläisiä on kohdeltu rajalla? Onko raportoitu rajalla tapahtuvasta mobilisoinnista?

***Questions***

1. What are the penalties for not complying with a mobilization summons?  
  
2. What happens to a person sentenced for evading mobilization after they have paid the fine or served any other sanction imposed on them? Have people who have paid the fine been mobilized?   
   
3. Are there signs that the penalties for evading mobilization are about to be changed or that the legislation regarding the penalties is being tightened?  
  
4. Have criminal cases been initiated against persons who have evaded mobilization? How many criminal cases have been initiated and under which articles?  
  
5. Have criminal sanctions been imposed on persons who have evaded mobilization?   
  
6. Have there been reports of infringements following evading mobilization or in connection with imposing punishments for evading mobilization?  
  
7. How are reservists of conscription age who are returning to Russia from abroad treated at the border? Have there been reports of mobilization at the border?

Venäjän liikekannallepanoa on käsitelty laajemmin maatietopalvelun 30.11.2022 julkaisemassa kyselyvastauksessa “Venäjä / Liikekannallepano”.[[1]](#footnote-1)

## Mitä seuraamuksia liikekannallepanon perusteella annetun kutsun noudattamatta jättämisestä seuraa?

Useissa lähteissä tuodaan esiin, että mikäli liikekannallepanoon liittyvän ja laillisesti pätevän kutsun saanut reserviläinen jättää saapumatta sotilaskomissariaattiin, voidaan häntä rangaista tällä hetkellä ainoastaan hallintolain mukaisesta rikkomuksesta. Liikekannallepanon perusteella annetun kutsun noudattamatta jättämisestä voidaan määrätä 500–3000 ruplan (noin 10–50 euron) hallinnollinen sakko hallintolain 21.5 §:n nojalla (sotilasrekisteröintivelvollisuuksien täyttämättä jättäminen).[[2]](#footnote-2) Myös Tanskan maahanmuuttoviraston (DIS) joulukuussa 2022 julkaisemassa, Venäjän asepalvelusjärjestelmää käsittelevässä raportissa todetaan, että henkilölle, joka kieltäytyy vastaanottamasta liikekannallepanoon liittyvää kutsua tai ei saavu kutsun vastaanotettuaan sotilaskomissariaattiin, voidaan määrätä hallintolain nojalla 500–3000 ruplan sakkorangaistus.[[3]](#footnote-3) Liikekannallepanomääräyksessä[[4]](#footnote-4) (ven. мобилизационное предписание, transl. mobilizatsionnoje predpisanije) esitetyssä ajassa sotilaskomissariaattiin saapumatta jättämisestä voi sotilaslakimies Jevgeni Krylovin mukaan seurata myös hallintolain 21.5 §:n mukainen rangaistus.[[5]](#footnote-5)

Venäjän federaation rikoslain 328 § käsittelee asepalveluksen ja vaihtoehtoisen kansalaispalveluksen välttelyn perusteella langetettavia rangaistuksia.[[6]](#footnote-6) Korkeimman oikeuden täysistunto on todennut vuonna 2008, että rikoslain 328 § ei koske reservissä olevia henkilöitä.[[7]](#footnote-7) Sotilasasioihin perehtynyt lakimies Maksim Grebenjuk toteaa riippumattoman lakimiesjulkaisu Advokatskaja ulitsan (ven. Адвокатская улица) 20.10.2022 julkaisemassa artikkelissa, että korkeimman oikeuden täysistunnon päätös on yksiselitteinen. Rikoslain pykälää 328 ei voida soveltaa mobilisoitaviin, sillä he ovat reservissä.[[8]](#footnote-8)

Verkkouutissivusto Bazan Telegram-kanavalla 23.9.2022 julkaistun viestin mukaan Venäjän puolustusministeriö on todennut, että sotilaskomissariaattiin liikekannallepanokutsun vastaanottamisen jälkeen saapumatta jättäneitä henkilöitä voidaan tällä hetkellä rangaista ainoastaan hallintolain 21.5 §:n mukaisesti. Saapumatta jättämisestä ei seuraa rikosoikeudellista rangaistusta.[[9]](#footnote-9) Ihmisoikeusjärjestö Agoran Pavel Tšikov kommentoi Sever.Realii-sivuston 26.9.2022 julkaisemassa artikkelissa puolustusministeriön lausuntoa toteamalla, että kyseessä on ainoastaan puolustusministeriön lehdistöpalvelun antama lausunto eikä mikään säännös.[[10]](#footnote-10)

Korkeimman oikeuden täysistunnon ja puolustusministeriön lausunnoista huolimatta joidenkin lähteiden mukaan liikekannallepanon välttelystä voi ainakin teoriassa seurata rikoslain 328 §:n mukainen rangaistus, vaikka kyseisen pykälän soveltaminen reservissä oleviin henkilöihin olisikin korkeimman oikeuden täysistunnon näkemyksen vastaista. Jotkut viranomaiset ovat korostaneet retoriikassaan liikekannallepanon välttelyyn liittyvää rikosoikeudellista vastuuta, erityisesti liikekannallepanon alkuvaiheessa. Joidenkin asiantuntijoiden mukaan tapausta tutkivalla viranomaisella on harkinta- ja päätösvalta siihen, syytetäänkö henkilöä rikos- vai hallintolain perusteella.[[11]](#footnote-11)

Lakimies Mihail Kutškin toteaa venäläisellä NGS24.RU-uutissivustolla 3.11.2022 julkaistussa artikkelissa, että on mahdotonta sanoa varmasti, onko liikekannallepanoa ulkomaille paenneiden turvallista palata Venäjälle vai ei. Hän toteaa, että jos henkilö on jättänyt menemättä sotilaskomissariaattiin ja poistunut maasta saatuaan laillisesti pätevän kutsun, voidaan hänet saattaa vastuuseen hallinnollisesta rikkomuksesta. Kutškinin mukaan henkilöön, joka ei ole saanut liikekannallepanon liittyvää kutsua, ei kohdistu hallinnollista tai rikosoikeudellista vastuuta. Henkilöä ei myöskään voida saattaa vastuuseen lainvastaisesti toimitetun kutsun noudattamatta jättämisestä. Esimerkiksi postilaatikkoon tai sukulaisille toimitetut kutsut ovat lainvastaisia. Henkilö voidaan kuitenkin kutsua myöhemmin uudella, laillisesti pätevällä kutsulla.[[12]](#footnote-12) Tanskan maahanmuuttoviraston raportissa todetaan, että Glasgow'n yliopiston lehtori Huseyn Aliyevin mukaan henkilöön, joka on poistunut Venäjältä ilman kutsun vastaanottamista, ei kohdistu syytetoimintaa.[[13]](#footnote-13)

Julkisesti saatavilla olevista lähteistä ei löydy tietoa siitä, kuinka monelle henkilölle on määrätty rangaistus hallinnollisesta rikkomuksesta sen vuoksi, että he eivät ole noudattaneet liikekannallepanon perusteella annettua kutsua saapua sotilaskomissariaattiin. Nastojaštšeje Vremja -uutiskanavan (ven. Настоящее Время) 26.1.2023 julkaisemassa artikkelissa todetaan, että on vaikeaa arvioida, kuinka monta syytettä liikekannallepanosta kieltäytyviä vastaan on nostettu, ja mahdollisesti minkä hallintolain- tai rikoslain pykälien nojalla.[[14]](#footnote-14) Tanskan maahanmuuttoviraston ja Euroopan unionin turvapaikkavirasto EUAAn julkaisemissa, Venäjän asepalvelusjärjestelmää käsittelevissä raporteissa todetaan, että lokakuussa ja marraskuussa 2022 haastateltujen ihmisoikeuslakimiesten mukaan syytteitä liikekannallepanoon välttelyyn liittyvistä hallinnollisista rikkomuksista on ollut vain vähäinen määrä. Hallinnollisen rikkomuksen käsittelyn aloittaa sotilaskomissariaatti, eikä niillä ole ollut liikekannallepanon toteuttamisen vuoksi riittävästi resursseja hallinnollisten rikkomusten käsittelyyn.[[15]](#footnote-15)

Lakipalveluita asevelvollisille tarjoavan venäläisen Prizyva.Net-sivuston (ven. Призыва.Нет) 19.1.2023 julkaisemassa artikkelissa todetaan, että kutsun saaminen ei tarkoita sitä, että henkilöstä on tehty päätös palvelukseen määräämisestä. Kutsulla ainoastaan ilmoitetaan, että henkilön tulee saapua tiettyyn aikaan sotilaskomissariaattiin ja osallistua tapaamiseen mobilisoimisesta päättävän kutsuntalautakunnan kanssa. Kutsuttua henkilöä pidetään sotilaana vasta sen jälkeen, kun kutsuntalautakunta on tehnyt päätöksen palvelukseen määräämisestä. Tällöin häntä voidaan syyttää rikoslain 337 §:n nojalla sotilasyksiköstä tai palveluspaikalta luvatta poistumisesta.[[16]](#footnote-16) Lakimies Mihail Kutškin toteaa 3.11.2022 julkaistussa artikkelissa, että jos henkilö on onnistunut poistumaan maasta sen jälkeen, kun hän on vieraillut sotilaskomissariaatissa, ja hänestä on tehty päätös palvelukseen määräämisestä, voidaan häntä syyttää rikoslain 337 §:n nojalla.[[17]](#footnote-17)

## Mitä liikekannallepanon välttelystä tuomituille henkilöille seuraa sakon tai muun sanktion suorittamisen jälkeen? Onko sakon maksaneita henkilöitä mobilisoitu?

Kuten edellä todetaan, Tanskan maahanmuuttoviraston ja EUAAn raporteissa on arvioitu, että sotilaskomissariaattiin saapumatta jättämisestä määrättyjen hallinnollisten rangaistuksen määrä on ollut vähäinen. Julkisesti saatavilla olevista lähteistä ei löydy tietoa siitä, mitä liikekannallepanosta kieltäytyjille on seurannut heille määrätyn hallinnollisen sakon suorittamisen jälkeen. Julkisesti saatavilla olevista lähteistä ei löydy mainintoja siitä, onko sakon maksaneita henkilöitä mobilisoitu. Saatavilla olevista lähteistä ei kuitenkaan löydy viitteitä siitä, että liikekannallepanoon liittyvien kutsuntojen välttely, välttelystä viranomaisille kiinni jääminen ja sakkorangaistukseen tuomitseminen millään tavalla estäisi henkilöä tulemasta mobilisoiduksi, jos liikekannallepanoa jatketaan Venäjällä.

## Onko merkkejä siitä, että liikekannallepanon välttelyä koskevat rangaistukset olisivat muuttumassa, tai että rangaistuksia koskevaa lainsäädäntöä oltaisiin tiukentamassa?

Sotilasasioihin perehtynyt lakimies Maksim Grebenjuk toteaa Advokatskaja ulitsan 20.10.2022 julkaisemassa artikkelissa, että liikekannallepanon välttelyä koskevaa lainsäädäntöä voidaan tiukentaa heti tarpeen vaatiessa. Tällä hetkellä ainoastaan korkeimman oikeuden täysistunnon vuonna 2008 antama päätös koskien rikoslain pykälää 328 estää pykälän soveltamisen mobilisoitaviin. Täysistunto voisi tarvittaessa kokoontua ja päättää, että myös sotilaskomissariaattiin saapumatta jättäviä reserviläisiä voidaan tuomita rikoslain 328 §:n nojalla. Tällöin kaikkia, jotka liikekannallepanon julistamisen jälkeen eivät ole saapuneet kutsun saatuaan sotilaskomissariaattiin, voitaisiin syyttää rikoksesta rikoslain 328 §:n nojalla.[[18]](#footnote-18)

Grebenjukin mukaan on myös mahdollista, että Venäjän valtioduuma lisäisi rikoslain pykälään 328 uuden momentin, joka käsittelisi liikekannallepanon välttelyä. Esimerkiksi syyskuussa 2022 Venäjällä tehtiin lainsäädäntöön muutoksia erittäin nopeasti. Jotain tällaista voi tapahtua myös rikoslain 328 §:n suhteen, jos viranomaiset pitävät sitä tarpeellisena. Tässä tapauksessa laki ei voisi tulla voimaan takautuvasti. Henkilön tulisi saada lain voimaantulon jälkeen uusi kutsu, ja ainoastaan silloin häntä voitaisiin syyttää rikoksesta.[[19]](#footnote-19)

Grebenjukin mukaan lainsäädäntöön tai täysistunnon päätökseen tehtävät muutokset riippuvat siitä, miten liikekannallepano sujuu. Jos liikekannallepano täyttää puolustusministeriön ja presidentin odotukset, ja sen avulla saadaan värvättyä riittävä määrä sotilaita, ei ole tarpeen tehdä muutoksia lainsäädäntöön. Jos liikekannallepano epäonnistuu, ovat muutokset tarpeellisia. Tällaisten mahdollisten muutosten vuoksi Grebenjuk ei kehota asiakkaitaan vain sivuuttamaan saamiaan liikekannallepanokutsuja. Hänen mukaansa liikekannallepanolta tulee yrittää suojautua muilla keinoilla, kuten esimerkiksi selvittämällä, onko henkilöllä mahdollisuutta lykkäykseen liikekannallepanosta.[[20]](#footnote-20)

Venäjällä uutisoitiin 1.11.2022 valtioduuman edustajien suunnittelemasta lakiesityksestä, jolla kriminalisoitaisiin liikekannallepanosta kieltäytyminen. Lakiesityksen myötä rikoslakiin tehtäisiin muutoksia niin, että liikekannallepanon välttelystä voitaisiin tuomita 500 000 ruplan (noin 8 000 euron) sakkoihin, pakkotyöhön tai jopa viideksi vuodeksi vankeuteen. Kuitenkin samana päivänä päätettiin, että lakiesitys ei ollut enää ajankohtainen, ja siitä luovuttiin.[[21]](#footnote-21)

Julkisesti saatavilla olevista lähteistä ei tässä vaiheessa löydy mainintoja muista lakiesityksistä koskien liikekannallepanon välttelyyn liittyvän lainsäädännön tiukentamista.

**Aiempaa tiukempi suhtautuminen varusmiespalveluksen välttelyyn**

Verkkojulkaisu Bumagan (ven. Бумага) 15.11.2022 julkaisemassa artikkelissa todetaan, että pakollisen varusmiespalveluksen välttelystä langetetaan Venäjällä aiempaa enemmän tuomioita. Virallisten tilastojen mukaan vuosina 2016–2020 asepalveluksen ja vaihtoehtoisen kansalaispalveluksen välttelystä (rikoslain 328 §) tuomittiin vuosittain 562–659 henkilöä. Tuomioiden määrät kasvoivat vuosina 2021 ja 2022. Vuonna 2021 tuomioita langetettiin 934 henkilölle. Vuoden 2022 ensimmäisellä puoliskolla tuomioita langetettiin 564 henkilölle. Aiemmin samassa ajassa oli määrätty tuomioita keskimäärin 346 henkilölle. Bumagan mukaan kaikissa tilastoista ilmenevistä tapauksista asepalveluksen välttelystä määrätty rangaistus oli sakko. Vuodesta 2016 lähtien yhtäkään asepalveluksen välttelijää ei ole tuomittu vankeusrangaistukseen rikoslain 328 §:n nojalla. Asevelvollisuusasioihin perehtynyt ihmisoikeusaktivisti Maksim Berjoza toteaa, että varusmiespalveluksen välttelyä koskevia rikosasioita on aiempaa enemmän, koska viranomaiset ovat lakanneet ummistamasta silmänsä välttelylle.[[22]](#footnote-22) BBC:n venäjänkielisen palvelun 21.12.2022 julkaisemassa artikkelissa todetaan, että ihmisoikeusaktivistien ja lakimiesten mukaan syksyn 2022 varusmieskutsuntojen yhteydessä on ollut ennätysmäinen määrä tapauksia, joissa kutsuntoihin osallistuvien henkilöiden oikeuksia on loukattu.[[23]](#footnote-23)

## Onko liikekannallepanoa vältteleviä henkilöitä vastaan avattu rikosasioita? Kuinka paljon rikosasioita on avattu ja minkä pykälien nojalla?

Maatietopalvelun 30.11.2022 julkaisemassa kyselyvastauksessa mainitun, Penzan alueella syyskuussa 2022 Maksim Moisejeviä vastaan avatun ja sittemmin laittomaksi todetun rikosasian lisäksi julkisesti saatavilla olevista lähteistä ei löydy mainintoja liikekannallepanoa vältteleviä henkilöitä vastaan avatuista rikosasioista. Riippumattoman verkkojulkaisu Mediazonan (ven. Медиазона) 3.11.2022 julkaisemassa artikkelissa todetaan Moisejevin tapauksen olevan ainoa liikekannallepanon välttelyyn liittyvä rikosasia Venäjällä.[[24]](#footnote-24)

## Onko liikekannallepanoa vältteleville henkilöille määrätty rikosoikeudellisia seuraamuksia?

Julkisesti saatavilla olevista lähteistä ei löydy tietoa siitä, että liikekannallepanon välttelystä olisi langetettu rikosoikeudellisia seuraamuksia.

## Onko liikekannallepanon välttelyyn tai välttelystä määrättyihin rangaistuksiin liittyen raportoitu oikeudenloukkauksia?

Tanskan maahanmuuttoviraston raportissa todetaan, että Pietarissa poliisi odotti asuintalojen edustoilla miehiä, jotka eivät olleet saapuneet sotilaskomissariaattiin saatuaan liikekannallepanoon liittyvän kutsun. Poliisit toimittivat tavoittamilleen miehille uudet kutsut. Moskovassa viranomaiset etsivät ja ottivat kiinni ainakin seitsemän miestä, jotka oli osoitettu kaupungin kasvojentunnistusjärjestelmällä liikekannallepanon välttelijöiksi. Miehet vietiin poliisiasemalle ja myöhemmin sotilaskomissariaattiin. Osa miehistä vapautettiin, koska he eivät täyttäneet liikekannallepanossa kutsuttaville asetettuja vaatimuksia. Kuitenkin ainakin kaksi miehistä lähetettiin rintamalle.[[25]](#footnote-25)

Tanskan maahanmuuttoviraston raporttia varten 11.10.2022 haastateltu Sergei Krivenko toteaa, että muutamissa tapauksissa poliisi on ottanut kadulla kiinni henkilöitä ja vienyt heidät sotilaskomissariaatteihin. Jotkut kiinniotetuista on lähetetty Ukrainaan taistelemaan. Kyseinen käytäntö on lainvastainen.[[26]](#footnote-26) RTVI-kanavan 11.10.2022 julkaistussa uutisessa todetaan poliisin suorittaneen moskovalaisissa hostelleissa ratsioita, joissa etsittiin yli 27-vuotiaita miehiä mobilisoitaviksi. Kriteereihin sopivat miehet vietiin sotilaskomissariaattiin, jossa heidän taistelukokemuksensa tarkastettiin. Armeijassa palvelleita käskettiin tulemaan seuraavana päivänä sotilaskomissariaattiin, ja heidän passinsa otettiin pois. Muut henkilöt vapautettiin. Sotilasasioihin perehtynyt lakimies Maksim Grebenjukin mukaan lainvalvontaviranomaisten toimet olivat laittomia. Kuitenkaan päätöstä mobilisoinnista ei ole mahdollista peruuttaa sen vuoksi, että henkilön oikeuksia on loukattu tällä tavalla.[[27]](#footnote-27)

Ihmisoikeusmediaprojekti OVD-infon edustaja Daria Korolenko toteaa Tanskan maahanmuuttoviraston 10.10.2022 tekemässä haastattelussa, että yleisesti ottaen sotilaskomissariaattiin menevät henkilöt mobilisoidaan, mutta sotilaskomissariaattiin menemästä kieltäytyviin henkilöihin ei kohdistu viranomaismielenkiintoa. Korolenkon mukaan on olemassa jatkuva uhka siitä, että sotilaskomissariaattiin saapumatta jättäneitä henkilöitä vastaan avattaisiin rikosasioita tai aloitettaisiin hallinnollisen rikkomuksen käsittely. Armeijan edustajien sekä lainvalvontaviranomaisten ja siviilivirkamiesten kerrotaan uhanneen henkilöitä, jotka eivät saapuneet paikalle liikekannallepanoa varten. Korolenko kuvaa tilanteen olevan kaoottinen.[[28]](#footnote-28)

Ihmisoikeusjärjestö Agoran juristi Pavel Tšikov on todennut Telegram-kanavallaan 8.12.2022 tekemässään julkaisussa, että liikekannallepanoa vältteleviin miehiin ei ole kohdistunut minkäänlaisia poliisin harjoittamia kostotoimia. Syyskuussa 2022 aloitetut rajoitustoimet, kuten maasta poistumisen estämiset Venäjän ja Georgian välisellä rajanylityspaikalla ja Moskovan lentokentillä lopetettiin hyvin nopeasti. Tšikov toteaa, ettei rikosasioita avattu, tai tarkemmin ottaen ne ovat yhden käden sormilla laskettavissa.[[29]](#footnote-29)

## Miten ulkomailta Venäjälle palaavia asepalvelusikäisiä reserviläisiä on kohdeltu rajalla? Onko raportoitu rajalla tapahtuvasta mobilisoinnista?

Julkisesti saatavilla olevista lähteistä ei löydy tietoa siitä, miten ulkomailta Venäjälle palaavia reserviläisiä on kohdeltu rajalla. Lähteistä ei tässä vaiheessa löydy mainintoja rajalla tapahtuvasta mobilisoinnista.

Kuten edellä todetaan, lakimies Mihail Kutškin kertoo 3.11.2022 julkaistussa artikkelissa, että on mahdotonta sanoa varmasti, onko liikekannallepanoa ulkomaille paenneiden turvallista palata Venäjälle vai ei. Kutškin toteaa, että palanneita henkilöitä ei voi tällä hetkellä, liikekannallepanon ollessa päättynyt, kutsua mobilisoitaviksi. Jos liikekannallepanoa päätetään jatkaa, voidaan heidät kutsua mobilisoitaviksi, jos he täyttävät vaadittavat kriteerit. Maasta poistumisesta itsessään ei heille koidu seuraamuksia, sillä Venäjällä ei ollut voimassa virallisia matkustusrajoituksia liikekannallepanon aikana. Jos henkilö jätti menemättä sotilaskomissariaattiin ja poistui maasta saatuaan laillisesti pätevän kutsun, voidaan hänet saattaa vastuuseen hallinnollisesta rikkomuksesta. Jos henkilö onnistui poistumaan maasta sen jälkeen, kun hän oli vieraillut sotilaskomissariaatissa, ja hänestä oli tehty päätös palvelukseen määräämisestä, voidaan häntä syyttää rikoslain 337 §:n nojalla sotilasyksiköstä tai palveluspaikalta luvatta poistumisesta.[[30]](#footnote-30)

Vastatessa kysymykseen siitä, onko mahdollista, että ulkomailta Venäjälle palaava henkilö vietäisiin lentokentältä tai juna-asemalta suoraan sotilaskomissariaattiin, Kutškin toteaa, että lain mukaan poliisi ei saisi viedä henkilöä sotilaskomissariaattiin. Venäjällä on kuitenkin ilmennyt aiemmin laitonta käytäntöä, jossa poliisi ylittää valtuuksiaan ja vie henkilön sotilaskomissariaattiin.[[31]](#footnote-31)

## Lähteet

66.ru 23.9.2022. *15 вопросов адвокату «Агоры» о неочевидных юридических аспектах мобилизации*. <https://66.ru/news/society/256350/> (käyty 30.1.2023).

72.ру (72.ry) 27.9.2022. *В военном билете есть мобилизационное предписание. Что с ним делать и идти ли самому в военкомат*. <https://72.ru/text/gorod/2022/09/27/71688905/> (käyty 30.1.2023).

76.ру (76.ru) 27.10.2022. *Должны явиться до 28 октября: что грозит ярославцам, которые не придут в военкоматы по повестке*. <https://76.ru/text/gorod/2022/10/27/71770775/> (käyty 30.1.2023).

Baza 23.9.2022. *Самый популярный вопрос…* [Telegram]. <https://t.me/bazabazon/13379> (käyty 30.1.2023).

BBC 21.12.2022. *"Главное - человека в армию засунуть". Как в России охотятся на срочников во время призыва военного времени*. <https://www.bbc.com/russian/features-64045477> (käyty 30.1.2023).

DIS (Danish Immigration Service)12/2022. *Russia. An update on military service since July 2022.* <https://us.dk/media/10558/update-on-military-service-in-russia_tilgaengelig.pdf> (käyty 30.1.2023).

EUAA (European Union Agency for Asylum) 12/2022. *The Russian Federation – Military service.* <https://euaa.europa.eu/sites/default/files/publications/2022-12/2022_EUAA_COI_Russia_Military_Service.pdf> (käyty 30.1.2023).

Maatietopalvelu 30.11.2022. *Venäjä / Liikekannallepano // Russia / Mobilization.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/a71b9f6d-217b-442d-b0f3-8d46c64117d1> (käyty 30.1.2023).

NGS24.RU 3.11.2022. *Пора домой? Красноярский юрист рассказал, что грозит уехавшим от мобилизации и безопасно ли им возвращаться в Россию.* <https://ngs24.ru/text/world/2022/11/03/71786465/> (käyty 30.1.2023).

RTVI 11.10.2022. *Полиция провела рейды в московских хостелах. Искали подлежащих мобилизации.* <https://rtvi.com/news/policziya-provela-rejdy-v-moskovskih-hostelah-iskali-podlezhashhih-mobilizaczii/> (käyty 30.1.2023).

Venäjän federaatio

13.6.1996a. *УК РФ Статья 328. Уклонение от прохождения военной и альтернативной гражданской службы. "Уголовный кодекс Российской Федерации" от 13.06.1996 N 63-ФЗ (ред. от 24.09.2022).* <http://www.consultant.ru/document/cons_doc_LAW_10699/4dda14adcf5cf9cff02b704102e58b6877c80362/> (käyty 30.1.2023).

13.6.1996b. *УК РФ Статья 337. Самовольное оставление части или места службы. "Уголовный кодекс Российской Федерации" от 13.06.1996 N 63-ФЗ (ред. от 24.09.2022).* <http://www.consultant.ru/document/cons_doc_LAW_10699/cf4cd66e4abf91af27d26fb3a88f3c792d1fa26a/> (käyty 30.1.2023).

\*\*\*

Адвокатская улица (Advokatskaja ulitsa) 20.10.2022. *ПОВЕСТКА СЛОЖНЕЕ, ЧЕМ КАЖЕТСЯ.* <https://advstreet.ru/columns/povestka-slozhnee-chem-kazhetsya/> (käyty 30.1.2023).

Бумага (Bumaga) 15.11.2022. *В России стали чаще судить уклонистов, выяснила «Бумага». Число уголовных дел выросло на 66 % и продолжает расти.* <https://paperpaper.io/v-rossii-stali-chashe-sudit-uklonistov/> (käyty 30.1.2023).

Важные истории (Važnyje istorii) 24.9.2022. *Что делать тем, кто не хочет на фронт.* <https://istories.media/opinions/2022/09/24/chto-delat-tem-kto-ne-khochet-na-front/> (käyty 30.1.2023).

Кавказский Узел (Kavkazski Uzel) 3.11.2022. *Кубанские адвокаты объяснили правовую логику продолжения мобилизации*. <https://www.kavkaz-uzel.eu/articles/382697/> (käyty 30.1.2023).

Медиазона (Mediazona)

3.11.2022. *«Следователи уверяли, что я сяду». Рассказывает фигурант единственного (и уже закрытого) дела об уклонении от мобилизации.* <https://zona.media/article/2022/11/03/free-moiseev> (käyty 30.1.2023).

22.9.2022. *Памятка уклониста. Несколько советов от правозащитников о том, как не попасть под мобилизацию*. <https://zona.media/article/2022/09/22/ne-berite-povestku> (käyty 30.1.2023).

Медуза (Meduza) 6.10.2022. *На жителя Пензы завели первое в России уголовное дело об «уклонении от мобилизации». Юристы называют его незаконным и показательным «Медиазона» рассказывает главное, что известно об этом деле.* <https://meduza.io/feature/2022/10/06/na-zhitelya-penzy-zaveli-pervoe-v-rossii-ugolovnoe-delo-ob-uklonenii-ot-mobilizatsii-yuristy-nazyvayut-ego-nezakonnym-i-pokazatelnym> (käyty 30.1.2023).

Настоящее Время (Nastojaštšeje Vremja) 26.1.2023. *Мобилизация в России: закончилась, возобновится или все еще идет? Рассказываем, что известно.* <https://www.currenttime.tv/a/mobilizatsiya-v-rossii-zakonchilas-vozobnovilas-ili-vse-esche-idet/32241060.html> (käyty 30.1.2023).

Павел Чиков (Pavel Tšikov) 8.12.2022. *Про текущие тренды и куда всё движется*… [Telegram]. <https://t.me/pchikov/5312> (käyty 30.1.2023).

Призыва.Нет (Prizyva.Net) 2023. *Частичная мобилизация в России.* <https://prizyvanet.ru/mobilizacziya/> (käyty 30.1.2023).

Север.Реалии (Sever.Realii) 26.9.2022. *Частичная "могилизация". Что делать, если вас могут отправить на фронт*. <https://www.severreal.org/a/chastichnaya-moibilizatsiya-chto-delat/32051319.html> (käyty 30.1.2023).

Фонтанка.Ру (Fontanka.ru)

7.10.2022. *Сенатор Клишас: Уголовная ответственность за отказ от мобилизации не предусмотрена*. <https://www.fontanka.ru/2022/10/07/71716241/> (käyty 30.1.2023).

3.10.2022. *Военком Петербурга: за отказ от получения повестки уголовная ответственность.* <https://www.fontanka.ru/2022/10/03/71706182/> (käyty 30.1.2023).

30.9.2022. *Восемь тысяч повесток, тероборона, ошибки военкома — военкомат рассказал о ходе мобилизации в Петербурге.* <https://www.fontanka.ru/2022/09/30/71699618/> (käyty 30.1.2023).

Школа призывникa (Škola prizyvnika) 2023. *Мобилизация*. <https://netprizyvu.ru/mobilizaciya> (käyty 30.1.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 30.11.2022. [↑](#footnote-ref-1)
2. Школа призывникa 2023; Север.Реалии 26.9.2022; Медиазона 22.9.2022; Важные истории 24.9.2022; Кавказский Узел 3.11.2022; Призыва.Нет 2023. [↑](#footnote-ref-2)
3. DIS 12/2022, s. 24. [↑](#footnote-ref-3)
4. Liikekannallepanomääräys on sotilaspassin takakannen sisäpuolelle kiinnitetty erillinen liite. Henkilöiden, joilla on sotilaspassissaan liikekannallepanomääräys, tulee saapua liikekannallepanon julistamisen jälkeen ilman erillistä kutsua liikekannallepanomääräyksessä määritellyssä ajassa ennalta määrättyyn sotilaskomissariaattiin. Lähde: Maatietopalvelu 30.11.2022. [↑](#footnote-ref-4)
5. 72.ру 27.9.2022. [↑](#footnote-ref-5)
6. Venäjän federaatio 13.6.1996a. Rikoslain 328 §:n 1. kohdan mukaan siitä, että välttelee kutsuntoja asepalvelukseen ilman laillista perustetta vapautukseen tästä palveluksesta, voidaan rangaista: sakkoihin, joiden suuruus on enintään 200 000 ruplaa (noin 3 200 euroa) tai tuomitun palkkaa tai muuta tuloa vastaava summa enintään 18 kuukauden ajalta; pakkotyöhön enintään kahdeksi vuodeksi; arestiin enintään kuudeksi kuukaudeksi; tai vankeuteen enintään kahdeksi vuodeksi. Rikoslain 328 §:n 2. kohdan mukaan siitä, että välttelee vaihtoehtoista kansalaispalvelusta, voidaan rangaista: sakkoihin, joiden suuruus on enintään 80 000 ruplaa (noin 1 300 euroa) tai tuomitun palkkaa tai muuta tuloa vastaava summa enintään kuuden kuukauden ajalta; pakkotyöhön enintään 480 tunniksi; tai vankeuteen enintään kuudeksi kuukaudeksi. [↑](#footnote-ref-6)
7. Фонтанка.ру 7.10.2022; 66.ru 23.9.2022; Медуза 6.10.2022. [↑](#footnote-ref-7)
8. Адвокатская улица 20.10.2022. [↑](#footnote-ref-8)
9. Baza 23.9.2022. [↑](#footnote-ref-9)
10. Север.Реалии 26.9.2022. [↑](#footnote-ref-10)
11. Север.Реалии 26.9.2022; Важные истории 24.9.2022; Фонтанка.ру 3.10.2022; Фонтанка.Ру 30.9.2022; 76.ру 27.10.2022. [↑](#footnote-ref-11)
12. NGS24.RU 3.11.2022. [↑](#footnote-ref-12)
13. DIS 12/2022, s. 26. [↑](#footnote-ref-13)
14. Настоящее Время 26.1.2023. [↑](#footnote-ref-14)
15. DIS 12/2022, s. 24; EUAA 12/2022, s. 29–30. [↑](#footnote-ref-15)
16. Призыва.Нет 2023. Syyskuussa 2022 Venäjällä tiukennettiin asepalvelukseen liittyvistä rikoksista langetettavia rangaistuksia, jos rikokset on tehty liikekannallepanon, sotatilalain, sodan, aseellisen konfliktin tai aseellisen selkkauksen aikana. Yksi rikoslain pykälistä, jota rangaistuksen tiukentaminen koski, on rikoslain 337 § (sotilasyksiköstä tai palveluspaikalta luvatta poistuminen). Kyseisestä rikoksesta liikekannallepanon aikana langetettava rangaistus riippuu siitä, kuinka kauan luvaton poistuminen on kestänyt. Kahdesta kymmeneen päivään kestäneestä luvattomasta poistumisesta rangaistaan enintään viiden vuoden vankeustuomiolla, yli kymmenestä päivästä kuukauteen kestäneestä enintään seitsemän vuoden vankeustuomiolla ja yli kuukauden kestäneestä enintään 10 vuoden vankeustuomiolla. Lähde: Maatietopalvelu 30.11.2022; Venäjän federaatio 13.6.1996b. [↑](#footnote-ref-16)
17. NGS24.RU 3.11.2022. [↑](#footnote-ref-17)
18. Адвокатская улица 20.10.2022. [↑](#footnote-ref-18)
19. Ibid. [↑](#footnote-ref-19)
20. Ibid. [↑](#footnote-ref-20)
21. DIS 12/2022, s. 24. [↑](#footnote-ref-21)
22. Бумага 15.11.2022. [↑](#footnote-ref-22)
23. BBC 21.12.2022. [↑](#footnote-ref-23)
24. Медиазона 3.11.2022. [↑](#footnote-ref-24)
25. DIS 12/2022, s. 26. [↑](#footnote-ref-25)
26. DIS 12/2022, s. 69. [↑](#footnote-ref-26)
27. RTVI 11.10.2022. [↑](#footnote-ref-27)
28. DIS 12/2022, s. 24, 60. [↑](#footnote-ref-28)
29. Павел Чиков 8.12.2022. [↑](#footnote-ref-29)
30. NGS24.RU 3.11.2022. [↑](#footnote-ref-30)
31. Ibid. [↑](#footnote-ref-31)